Bana ba ile ba makala, ba tlabega, go kwa ge Meisie a ile a botša tatagobona a re: "Bana bjale ba godile, yo mongwe le yo mongwe o nyaka phapoše ya gagwe, mo a ka beago dilwana tša gagwe, a notlela". Moo o ile a bala boLufuno le boMukhabudi. Mashudu o re o ile a makala, a no re mosadi wa gagwe o fetogile, "o tseba ge Mukhabudi le Lufuno e le bana ba rena". O ile a botša bana go re ba katološitše ntlo ya Meisie ka diphapoše tše tharo, ba kaonafatša morala, ba katološa phapoše ya go jela le ya go no iketla. A re seripagare sa tšhelete ya gagwe ya phenšene se feletše moo. A re go ye e šetšego o rekile bene yeo a bego a sepela ka yona, ye nnywe a aga dipolata tšeo tša gagwe. A re o sa bolokile ye nyane ya mohla wa pula. Ka ntle ga moo phenšene ya maphodisa ya kgwedi ka kgwedi e be e hlalefile e feta "mphiwafela wa batšofadi". A re ke yona e mo phedišang, a kgonago go reka makhura a sefatanaga le dijo.